PMIndiaData/PMIndiaSum huggingface dataset:
ഡോ.അംബേദ്ക്കര്‍ ദേശീയ സ്മാരകത്തിന് പ്രധാനമന്ത്രി തറക്കല്ലിട്ടു; കേന്ദ്രത്തിന്റെ സംവരണ നയത്തില്‍ യാതൊരു മാറ്റവും വരുത്തില്ലെന്ന് പ്രധാനമന്ത്രി

ഡോ.ബി.ആര്‍.അംബേദ്ക്കറുടെ മഹാപരിനിര്‍വ്വാണ്‍ സ്ഥലമായ ന്യൂഡല്‍ഹിയിലെ 26 ആലിപ്പൂര്‍ റോഡില്‍ നിര്‍മ്മിക്കുന്ന ഡോ.അംബേദ്ക്കര്‍ ദേശീയ സ്മാരകത്തിന് പ്രധാനമന്ത്രി തറക്കല്ലിട്ടു. വിജ്ഞാന്‍ ഭവനില്‍ നടന്ന ചടങ്ങില്‍ വച്ച് തറക്കല്ലിന്റെ ശിലാഫലകം പ്രധാനമന്ത്രി അനാവരണം ചെയ്തു. തുടര്‍ന്ന് ഡോ.അംബേദ്ക്കര്‍ സ്മാരക പ്രഭാഷണം നിര്‍വ്വഹിക്കവെ, സമൂഹത്തിലെ ദുര്‍ബല ജനവിഭാഗങ്ങളുടെ അവകാശങ്ങള്‍ കവരുന്ന തരത്തില്‍ കേന്ദ്ര ഗവണ്‍മെന്റിന്റെ സംവരണ നയത്തില്‍ യാതൊരു മാറ്റവും വരുത്തില്ലെന്ന് പ്രധാനമന്ത്രി അസന്നിഗ്ധമായി വ്യക്തമാക്കി. ഇത് സംബന്ധിച്ച് നൂണ പ്രചാരണങ്ങള്‍ നടത്തുന്നവരെ അദ്ദേഹം ശക്തമായി അപലപിച്ചു. ശ്രീ. വാജ്‌പേയി പ്രധാനമന്ത്രി ആയിരുന്നപ്പോഴും ഇത്തരത്തിലുള്ള തെറ്റായ പ്രചാരണങ്ങള്‍ ഉണ്ടായിട്ടുണ്ടെന്ന് അദ്ദേഹം ഓര്‍മ്മിപ്പിച്ചു. ഡോ.അംബേദ്ക്കറുടെ സംഭാവനകളെ അനുസ്മരിച്ച് കൊണ്ട്, അംബേദ്ക്കര്‍ ദേശീയ സ്മാരകം ഡല്‍ഹിയുടെ മുഖമുദ്രയായ നിര്‍മ്മിതികളിലൊന്നായിരിക്കുമെന്നും, 2018 ഏപ്രില്‍ 14ന് അംബേദ്ക്കറുടെ ജന്മദിനത്തില്‍ താന്‍ തന്നെ അതിന്റെ ഉദ്ഘാടനം നിര്‍വ്വഹിക്കുമെന്നും ശ്രീ. നരേന്ദ്ര മോദി പറഞ്ഞു. ഡോ.അംബേദ്ക്കറോടുള്ള ആദര സൂചകമായി ‘പഞ്ചതീര്‍ത്ഥ’ മെന്ന പേരില്‍ 5 സ്ഥലങ്ങള്‍ വികസിപ്പിച്ച് വരികയാണെന്ന് പ്രധാനമന്ത്രി പറഞ്ഞു. അംബേദ്ക്കറുടെ ജന്മസ്ഥലമായ മോ, ബ്രിട്ടണിലെ വിദ്യാഭ്യാസ കാലത്ത് അദ്ദേഹം ലണ്ടനില്‍ താമസിച്ച സ്ഥലം, നാഗ്പൂരിലെ ദീക്ഷാഭൂമി, ദല്‍ഹിയിലെ മഹാ പരിനിര്‍വ്വാണ സ്ഥലം, മുംബെയിലെ ചൈതന്യഭൂമി എന്നിവ യാണ് ഈ സ്ഥലങ്ങള്‍. ഇതിന് പുറമെ ന്യൂഡല്‍ഹിയിലെ ജന്‍പഥില്‍ ഡോ.അംബേദ്ക്കര്‍ ഫൗണ്ടേഷന്റെ കെട്ടിടം നിര്‍മ്മിക്കുമെന്നും പ്രധാനമന്ത്രി പറഞ്ഞു. രാഷ്ട്രത്തോടുള്ള അംബേദ്ക്കറുടെ സംഭാവനകള്‍ വിവരിക്കവെ, സര്‍ദാര്‍ പട്ടേല്‍ രാജ്യത്തെ രാഷ്ട്രീയമായി ഏകോപിപ്പിച്ചപ്പോള്‍ ഡോ.അംബേദ്ക്കര്‍ ഭരണഘടനയിലൂടെ സാമൂഹികമായി അത് നിറവേറ്റുകയായിരുന്നുവെന്ന് പ്രധാനമന്ത്രി ചൂണ്ടിക്കാട്ടി. സ്ത്രീകളുടെ തുല്യാവകാശത്തിന് രാഷ്ട്രീയമായ കടുത്ത എതിര്‍പ്പ് നിലനിന്നിരുന്ന കാലഘട്ടത്തില്‍ പ്പോലും ഡോ.അംബേദ്ക്കര്‍ അതിനായി വാദിച്ചിരുന്നു. ദളിതര്‍ക്ക് വേണ്ടി മാത്രമോ ഇന്ത്യയ്ക്ക് വേണ്ടി മാത്രമോ ആയി ഡോ.അംബേദ്ക്കറുടെ സംഭാവനകളെ ചുരുക്കുന്നത് അനീതിയാണ്. ജോലി സമയം എട്ട് മണിക്കൂറാക്കി നിജപ്പെടുത്തിയത് ചൂണ്ടിക്കാട്ടവെ കേവലം ദളിതരായ തൊഴിലാളികള്‍ക്ക് വേണ്ടി മാത്രമല്ല, അനീതി നേരിട്ട എല്ലാവര്‍ക്കും വേണ്ടി ശബ്ദമുയര്‍ത്തിയ, അമേരിക്കയിലെ മാര്‍ട്ടിന്‍ ലൂഥര്‍ കിംഗിനെ പോലെ എല്ലാ തൊഴിലാളികളുടെയും വിമോചകനെന്ന ആഗോള സ്ഥാനമാണ് ഡോ. ബി.ആര്‍.അംബേദ്ക്കര്‍ക്കുള്ളതെന്ന് പ്രധാനമന്ത്രി പറഞ്ഞു. ഇന്ത്യയുടെ നാവികശക്തി, ഉള്‍നാടന്‍ ജലപാതകള്‍ എന്നിവയുടെ വികസനം എന്ന ആശയം ആദ്യമായി ആവിഷ്‌കരിച്ചത് ഡോ.ബി.ആര്‍.അംബേദ്ക്കറായിരുന്നു. 2018 ഓടെ എല്ലാ ഗ്രാമങ്ങളിലും വൈദ്യുതി എത്തിക്കുമെന്ന ഗവണ്‍മെന്റിന്റെ പ്രതിജ്ഞ ഡോ.അംബേദ്ക്കറുടെ ആശയം നടപ്പിലാകുന്നതിലേയ്ക്കുള്ള ചുവട് വയ്പ്പാണെന്ന് പ്രധാനമന്ത്രി പറഞ്ഞു. ദളിത് സംരംഭകരുമായി അടുത്തിടെ താന്‍ നടത്തിയ കൂടിക്കാഴ്ചയെയും അവര്‍ മുന്നോട്ട് വച്ച നിര്‍ദ്ദേശങ്ങളെയും പ്രധാനമന്ത്രി അനുസ്മരിച്ചു. അടുത്തിടെ അവതരിപ്പിച്ച കേന്ദ്ര ബജറ്റില്‍ ഈ നിര്‍ദ്ദേശങ്ങളെല്ലാം നടപ്പിലാക്കിയതായി അദ്ദേഹം പറഞ്ഞു. കര്‍ഷകര്‍ക്ക് സാധ്യമായ പരമാവധി വില കിട്ടാന്‍ ഉതകുന്ന ഇ-പ്ലാററ്‌ഫോമായ ദേശീയ കാര്‍ഷിക വിപണി ഇക്കൊല്ലം ഏപ്രില്‍ 14ന് ഉദ്ഘാടനം ചെയ്യുമെന്നും പ്രധാനമന്ത്രി അറിയിച്ചു.
രാജ്യത്തങ്ങോളമിങ്ങോളമുള്ള സിഖ്പ്രമുഖരുമായി പ്രധാനമന്ത്രി കൂടിക്കാഴ്ച നടത്തി

രാജ്യത്ത് അങ്ങോളമിങ്ങോളമുള്ള സിഖ് പ്രമുഖരുമായി പ്രധാനമന്ത്രി ശ്രീ നരേന്ദ്ര മോദി ഇന്ന് രാവിലെ 7 കല്യാണ്‍ മാര്‍ഗ്ഗില്‍വച്ച് കൂടിക്കാഴ്ച നടത്തി. സിഖ് സമുദായത്തിന്റെ ക്ഷേമത്തിനായി തുടര്‍ച്ചയായി നടപടികള്‍ സ്വീകരിക്കുന്നതിനും പ്രത്യേകിച്ച് ഡിസംബര്‍ 26 വീര്‍ബാല്‍ ദിവസായി പ്രഖ്യാപിച്ച തീരുമാനത്തിലൂടെ ചാര്‍ സാഹിബ്‌സാദയെ ആദരിച്ചതിനും പ്രതിനിധി സംഘം പ്രധാനമന്ത്രിയോട് നന്ദി പറഞ്ഞു. പ്രതിനിധി സംഘത്തിലെ ഓരോ അംഗവും പ്രധാനമന്ത്രിയെ 'സിറോപാവോ', 'സിരി സാഹിബ്' എന്നിവ നല്‍കി ആദരിച്ചു. രാജ്യത്തെ പല പ്രദേശങ്ങളിലുമുള്ള ആളുകള്‍ക്ക് ചാര്‍ സാഹിബ്‌സാദേയുടെ സംഭാവനയെയും ത്യാഗത്തെയും കുറിച്ച് അറിയില്ലെന്ന് പ്രധാനമന്ത്രി പറഞ്ഞു. സ്‌കൂളുകളിലും കുട്ടികളുടെ മുന്നിലും സംസാരിക്കാന്‍ അവസരം ലഭിക്കുമ്പോഴെല്ലാം ചാര്‍ സാഹിബ്‌സാദിനെ കുറിച്ച് സംസാരിക്കാറുണ്ടെന്ന് അദ്ദേഹം അനുസ്മരിച്ചു. ഡിസംബര്‍ 26 വീര്‍ബാല്‍ ദിവസായി ആചരിക്കാനുള്ള തീരുമാനം രാജ്യത്തിന്റെ എല്ലാ കോണുകളില്‍ നിന്നുമുള്ള കുട്ടികളെ അവരെക്കുറിച്ച് ബോധവാന്മാരാക്കുന്നതിന് വളരെയധികം സഹായിക്കും. തന്നെ സന്ദര്‍ശിച്ചതിന് സിഖ് സമുദായ നേതാക്കള്‍ക്ക് നന്ദി അറിയിച്ച പ്രധാനമന്ത്രി, തന്റെ വീടിന്റെ വാതിലുകള്‍ അവര്‍ക്കായി എപ്പോഴും തുറന്നിരിക്കുമെന്നും പറഞ്ഞു. അവരുമായുള്ള ബന്ധവും പഞ്ചാബില്‍ താമസിച്ച കാലത്ത് ഒരുമിച്ച് സമയം ചെലവഴിച്ചതും അദ്ദേഹം സ്മരിച്ചു. സിഖ് സമൂഹത്തിന്റെ സേവന മനോഭാവത്തെ പ്രശംസിച്ച പ്രധാനമന്ത്രി, അതിനെക്കുറിച്ച് ലോകത്തെ കൂടുതല്‍ ബോധവാന്മാരാക്കേണ്ടതുണ്ടെന്നും പറഞ്ഞു. സിഖ് സമുദായത്തിന്റെ ക്ഷേമത്തിന് തന്റെ ഗവണ്‍മെന്റ് പൂര്‍ണമായും പ്രതിജ്ഞാബദ്ധമാണെന്ന് പ്രധാനമന്ത്രി പറഞ്ഞു. ഇക്കാര്യത്തില്‍ ഗവണ്‍മെന്റ് സ്വീകരിച്ച നിരവധി നടപടികളെക്കുറിച്ചും അദ്ദേഹം സംസാരിച്ചു. അഫ്ഗാനിസ്ഥാനില്‍ നിന്നും ഗുരു ഗ്രന്ഥ സാഹിബ് പൂര്‍ണ്ണ ബഹുമതികളോടെ തിരികെ കൊണ്ടുവരാന്‍ നടത്തിയ പ്രത്യേക ക്രമീകരണങ്ങളെക്കുറിച്ചും അദ്ദേഹം ചര്‍ച്ച ചെയ്തു. സിഖ് തീര്‍ഥാടകര്‍ക്കായി കര്‍താര്‍പൂര്‍ സാഹിബ് ഇടനാഴി തുറന്നുകൊടുക്കാന്‍ നയതന്ത്ര മാര്‍ഗ്ഗങ്ങളിലൂടെ ഗവണ്മെന്റ് സ്വീകരിച്ച നടപടികളെക്കുറിച്ചും അദ്ദേഹം സംസാരിച്ചു. വീര്‍ബാല്‍ ദിവസ് ആഘോഷിക്കാനുള്ള തീരുമാനം രാജ്യത്തുടനീളമുള്ള കുട്ടികളെ ചാര്‍ സാഹിബ്‌സാദെയുടെ ത്യാഗത്തെക്കുറിച്ച് ബോധവാന്മാരാക്കുമെന്ന് ശ്രീ മഞ്ജീന്ദര്‍ സിംഗ് സിര്‍സ പറഞ്ഞു. കര്‍താര്‍പൂര്‍ സാഹിബ് ഇടനാഴി വീണ്ടും തുറക്കുന്നതിനും ലങ്കാറിലെ ജി.എസ്.ടി ഒഴിവാക്കുന്നതിനും സ്വീകരിച്ച നടപടികള്‍ക്ക് ്ജതേദാര്‍ തഖ്ത് ശ്രീ പട്‌ന സാഹിബ് സിംഗ് സാഹിബ് ഗ്യാനി രഞ്ജീത് സിംഗ് പ്രധാനമന്ത്രിക്ക് നന്ദി പറഞ്ഞു. സിഖ് സമുദായത്തിന് വേണ്ടി പ്രധാനമന്ത്രി സ്വീകരിച്ച ഒന്നിലധികം നടപടികള്‍ അദ്ദേഹം ഹൃദയംകൊണ്ട് ഒരു സിഖുകാരനാണെന്ന് കാണിക്കുന്നതായും അദ്ദേഹം കൂട്ടിച്ചേര്‍ത്തു. വിഭജനകാലത്ത് വന്‍തോതില്‍ ജീവന്‍ ബലിയര്‍പ്പിച്ച സിഖ് സമൂഹത്തിന്റെ സംഭാവനകള്‍ സ്വാതന്ത്ര്യലബ്ധിക്ക് ശേഷം ഇതാദ്യമായാണ് അംഗീകരിക്കുന്നതെന്ന് ദേശീയ ന്യൂനപക്ഷ കമ്മീഷന്‍ മുന്‍ ചെയര്‍മാന്‍ ശ്രീ തര്‍ലോചന്‍ സിംഗ് പറഞ്ഞു. സിഖ് സമൂഹത്തിന്റെ സംഭാവനകള്‍ ലോക വേദിയിലെത്തിച്ചതിന് പ്രധാനമന്ത്രിയോട് അദ്ദേഹം നന്ദി പറഞ്ഞു.
പ്രധാനമന്ത്രിയെ ഫ്രഞ്ച് പ്രതിരോധമന്ത്രി സന്ദര്‍ശിച്ചു

ഫ്രഞ്ച് പ്രതിരോധമന്ത്രി ശ്രീ. ജീന്‍-യുവ്‌സ് ലെ ദ്രിയന്‍ പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. സെപ്റ്റംബര്‍ 18നു ജമ്മു കശ്മീരിലെ ഉറിയില്‍ അതിര്‍ത്തി കടന്നുള്ള ഭീകരവാദി ആക്രമണത്തില്‍ നടന്ന കൊലപാതകങ്ങളില്‍ അനുശോചനം രേഖപ്പെടുത്തിയ ഫ്രഞ്ച് മന്ത്രി, ഭീകരവാദത്തിനെതിരെയുള്ള ഉഭയകക്ഷി സഹകരണം വര്‍ധിപ്പിക്കുന്നതിനു പ്രതിജ്ഞാബദ്ധമാണെന്ന് അറിയിക്കുകയും ചെയ്തു. ഉഭയകക്ഷി പ്രതിരോധ സഹകരണത്തെക്കുറിച്ചു മന്ത്രി ലെ ദ്രിയന്‍ പ്രധാനമന്ത്രിയെ ധരിപ്പിക്കുകയും ചെയ്തു. 36 റഫേല്‍ വിമാനങ്ങള്‍ വാങ്ങാന്‍ ഗവണ്‍മെന്റുകള്‍ തമ്മില്‍ കരാര്‍ ഒപ്പിട്ടതിനെ സ്വാഗതം ചെയ്ത പ്രധാനമന്ത്രി ശ്രീ. മോദി, കരാര്‍ സമയബന്ധിതമായി വേഗത്തില്‍ നടപ്പാക്കാന്‍ ആവശ്യപ്പെടുകയും ചെയ്തു.
കോവിഡ് മഹാമാരിക്കെതിരെയുള്ള പോരാട്ടത്തില്‍ തങ്ങളുടെ സുഹൃത്തുക്കള്‍ക്ക് സാദ്ധ്യമായ എന്തു സഹായവും ചെയ്യാന്‍ ഇന്ത്യ തയാറെന്ന് പ്രധാനമന്ത്രി

കോവിഡ് മഹാമാരിക്കെതിരെയുള്ള പോരാട്ടത്തില്‍ തങ്ങളുടെ സുഹൃത്തുക്കള്‍ക്ക് എന്തൊക്കെ സഹായം ചെയ്യാന്‍ സാദ്ധ്യമാണോ അതൊക്കെ ചെയ്യാന്‍ ഇന്ത്യ തയാറാണെന്ന് പ്രധാനമന്ത്രി ശ്രീ നരേന്ദ്രമോദി പറഞ്ഞു. ഇസ്രായേലിന് ക്‌ളോറോക്വിന്‍ വിതരണം ചെയ്യാനുള്ള ഇന്ത്യയുടെ തീരുമാനത്തിന് നന്ദിപ്രകടിപ്പിച്ചുകൊണ്ട് ഇസ്രായേല്‍ പ്രധാനമന്ത്രി ബെഞ്ചമിന്‍ നെതന്യാഹുവിന്റെ ട്വീറ്റിനുള്ള മറുപടിയായിട്ടാണ് പ്രധാനമന്ത്രി ഇക്കാര്യം വ്യക്തമാക്കിയത്. ” നമ്മള്‍ സംയുക്തമായ ഈ മഹാമാരിക്കെതിരെ പോരാടും. നമ്മുടെ സുഹൃത്തുക്കളെ സഹായിക്കുന്നതിന് എന്തൊക്കെ സാദ്ധ്യമാണോ അതൊക്കെ ഇന്ത്യ ചെയ്യും. ഇസ്രായേലിലെ ജനങ്ങളുടെ സൗഖ്യത്തിനും നല്ല ആരോഗ്യത്തിനും വേണ്ടി പ്രാര്‍ത്ഥിക്കുന്നു” തന്റെ ട്വീറ്റില്‍ പ്രധാനമന്ത്രി പറഞ്ഞു.
ഇരട്ട നികുതി ഒഴിവാക്കാന്‍ ഇന്ത്യയും സ്ലോവേനിയയും തമ്മിലുള്ള ഉടമ്പടി ഭേദഗതിയ്ക്ക് അംഗീകാരം

ആദായനികുതി വെട്ടിപ്പും ഇരട്ട നികുതി ഈടാക്കലും ഒഴിവാക്കുന്നതിന് ഇന്ത്യയും സ്ലോവേനിയയും തമ്മിലുള്ള ഉടമ്പടി ഭേദഗതി ചെയ്യുന്നതിന് പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അനുമതി നല്‍കി. നികുതി വെട്ടിപ്പ് തടയല്‍ ഇരുരാജ്യത്തും തമ്മില്‍ നിലവിലുള്ള ഉടമ്പടിയിലെ സാധ്യതകള്‍ വിപുലപ്പെടുത്തുന്നതിനും നികുതി പിരിവ് ഊര്‍ജ്ജിതമാക്കാന്‍ പരസ്പര സഹായം ഉറപ്പാക്കുന്നതിനും ലക്ഷ്യമിടുന്നതാണ് ഭേദഗതി.
പി.എം.എന്‍.സി.എച്ച്. പ്രതിനിധിസംഘം പ്രധാനമന്ത്രിയെ സന്ദര്‍ശിച്ച് പാര്‍ട്‌ണേഴ്‌സ് ഫോറം 2018ന്റെ ലോഗോ കൈമാറി

കേന്ദ്ര ആരോഗ്യകുടുംബക്ഷേമ മന്ത്രി ശ്രീ. ജെ.പി.നദ്ദ, ചിലി മുന്‍ പ്രസിഡന്റും ശിശു ആരോഗ്യത്തിനായുള്ള കൂട്ടായ്മ (പി.എം.എന്‍.സി.എച്ച്.) നിയുക്ത അധ്യക്ഷയുമായ ഡോ. മിഷേല്‍ ബാക്ലെറ്റ്, പ്രമുഖ നടിയും യൂനിസെഫ് ഗുഡ്‌വില്‍ അംബാസഡറുമായ ശ്രീമതി പ്രിയങ്ക ചോപ്ര, പി.എം.എന്‍.സി.എച്ചിന്റെ നേതൃനിരയിലുള്ള ആരോഗ്യ, കുടുംബക്ഷേമ സഹമന്ത്രി ശ്രീ. എ.കെ.ചൗബേ, എച്ച്.എഫ്.ഡബ്ല്യു. സെക്രട്ടറി ശ്രീമതി പ്രീതി സുദന്‍ എന്നിവരടങ്ങുന്ന പി.എം.എന്‍.സി.എച്ച്. പ്രതിനിധിസംഘം 2018 ഡിസംബര്‍ 12, 13 തീയതികളിലായി ന്യൂഡെല്‍ഹിയില്‍ നടക്കുന്ന പാര്‍ട്‌ണേഴ്‌സ് ഫോറത്തിലേക്കു ക്ഷണിക്കുന്നതിനായി പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. വിവിധ രാഷ്ട്രത്തലവന്‍മാരും വിവിധ രാജ്യങ്ങളിലെ ആരോഗ്യമന്ത്രിമാരും 1200 പ്രതിനിധികളും ഫോറത്തില്‍ പങ്കെടുക്കും. 92 രാജ്യങ്ങളും 1000 സംഘടനകളും ഉള്‍പ്പെടുന്ന ആഗോള കൂട്ടായ്മയാണ് പി.എം.എന്‍.സി.എച്ച്. കൂട്ടായ്മയുടെ രക്ഷാധികാരിയാകാമെന്നു സമ്മതിച്ച പ്രധാനമന്ത്രി, സംഘത്തില്‍നിന്നു ഫോറത്തിന്റെ ലോഗോ ഏറ്റുവാങ്ങി. നിയുക്ത അധ്യക്ഷയെന്ന നിലയില്‍ ഡോ. മിഷേല്‍ ബാക്ലേറ്റ് പങ്കാളിത്തത്തെക്കുറിച്ചു പ്രധാനമന്ത്രിയോടു വിശദീകരിച്ചു. സ്ത്രീശാക്തീകരണം, ബാലശാക്തീകരണം, യുവശാക്തീകരണം എന്നീ വെല്ലുവിളികളെ നേരിടുന്നതിനായി പ്രധാനമന്ത്രിയില്‍നിന്ന് ആശയങ്ങള്‍ തേടുകയും ചെയ്തു. ഗ്രാമവാസികളും ദാരിദ്ര്യം അനുഭവിക്കുന്നവരുമായ ഗര്‍ഭിണികള്‍ക്കു ഭക്ഷണം ലഭ്യമാക്കാന്‍ സ്വകാര്യമേഖലയുടെയും സമൂഹത്തിന്റെയും പങ്കാളിത്തത്തോടെ ഗുജറാത്തില്‍ താന്‍ നടത്തിയ പ്രവര്‍ത്തനം പ്രധാനമന്ത്രി വിശദീകരിച്ചു. ഫലപ്രദമായ ആശയവിനിമയ തന്ത്രം രൂപപ്പെടുത്തണമെന്ന് അദ്ദേഹം ചൂണ്ടിക്കാട്ടി. പങ്കാളിത്തമാണ് കൂട്ടായ്മയ്ക്ക് അടിസ്ഥാനമെന്നും പ്രധാനമന്ത്രി പറഞ്ഞു. പോഷകാഹാരം, വിവാഹപ്രായം, ഗര്‍ഭകാലത്തും പ്രസവകാലത്തുമുള്ള സംരക്ഷണം തുടങ്ങിയ പ്രധാന പ്രശ്‌നങ്ങള്‍ പരിഹരിക്കാനായി ലോകത്തിന്റെ എല്ലാ ഭാഗങ്ങളിലുമുള്ള യുവജനങ്ങളുടെ പങ്കാളിത്തം ഉറപ്പാക്കണമെന്നും സ്ത്രീകള്‍ക്കും കുട്ടികള്‍ക്കും കൗമാരക്കാര്‍ക്കുമായുള്ള ആശയവിനിമയ പദ്ധതികളുടെ ഫലപ്രദമായ നടത്തിപ്പിനായി ആശയങ്ങള്‍ തേടണമെന്നും അദ്ദേഹം അഭിപ്രായപ്പെട്ടു. ഈ വിഷയങ്ങളെ അധികരിച്ച് ഓണ്‍ലൈന്‍ ക്വിസ് നടത്താവുന്നതാണെന്നും ജേതാക്കള്‍ക്കുള്ള സമ്മാനങ്ങള്‍ 2018 ഡിസംബറില്‍ നടക്കുന്ന പാര്‍ട്‌ണേഴ്‌സ് ഫോറത്തില്‍ വിതരണം ചെയ്യാവുന്നതാണെന്നും പ്രധാനമന്ത്രി നിര്‍ദേശിച്ചു.
ഇറ്റാനഗറിലെ ഹോളോംഗിയിലുള്ള വിമാനത്താവളത്തിന്  “ഡോണി പോളോ വിമാനത്താവളം, ഇറ്റാനഗർ” എന്ന് പേരിടാൻ കേന്ദ്ര മന്ത്രിസഭ അനുമതി  നൽകി.

പ്രധാനമന്ത്രി ശ്രീ നരേന്ദ്ര മോദിയുടെ അധ്യക്ഷതയിൽ ചേർന്ന കേന്ദ്ര മന്ത്രിസഭയോടം അരുണാചൽ പ്രദേശിന്റെ തലസ്ഥാനമായ ഇറ്റാനഗറിലെ ഹോളോങ്കിയിലുള്ള ഗ്രീൻഫീൽഡ് വിമാനത്താവളത്തിന് "ഡോണി പോളോ വിമാനത്താവളം , ഇറ്റാനഗർ" എന്ന് പേരിടുന്നതിന് അംഗീകാരം നൽകി. പാരമ്പര്യങ്ങളുടെയും സമ്പന്നമായ സാംസ്കാരിക പൈതൃകത്തിന്റെയും പ്രതീകമായി സൂര്യനോടും ചന്ദ്രനോടും (പോളോ) ജനങ്ങളുടെ ആരാധന പ്രതിഫലിപ്പിക്കുന്ന വിമാനത്താവളത്തിന് 'ഡോണി പോളോ എയർപോർട്ട്, ഇറ്റാനഗർ' എന്ന് പേരിടാൻ അരുണാചൽ പ്രദേശ് സംസ്ഥാന ഗവണ്മെന്റ് പ്രമേയം പാസാക്കിയിരുന്നു. 2019 ജനുവരിയിലാണ് ഹോളോംഗി ഗ്രീൻഫീൽഡ് വിമാനത്താവളത്തിന്റെ വികസനത്തിന് കേന്ദ്ര ഗവൺമെന്റ് 'തത്ത്വത്തിൽ' അനുമതി നൽകിയത് . 646 കോടി രൂപ ചിലവിൽ കേന്ദ്ര ഗവണ്മെന്റിന്റെയും അരുണാചൽ പ്രദേശ് സംസ്ഥാന ഗവൺമെന്റിന്റെയും സഹായത്തോടെ എയർപോർട്ട് അതോറിറ്റി ഓഫ് ഇന്ത്യ യാണ് (എഎഐ) പദ്ധതി വികസിപ്പിച്ചെടുക്കുന്നത്. –ND–
നാല് ഇന്ത്യന്‍ സൈറ്റുകള്‍ക്ക് റാംസര്‍ അംഗീകാരം ലഭിക്കുന്നത് നമുക്ക് അഭിമാനകരം: പ്രധാനമന്ത്രി

നാല് ഇന്ത്യന്‍ സൈറ്റുകള്‍ക്ക് റാംസര്‍ അംഗീകാരം ലഭിക്കുന്നത് നമുക്ക്അഭിമാനകരമാണെന്ന് പ്രധാനമന്ത്രി ശ്രീ നരേന്ദ്ര മോദി പറഞ്ഞു. കേന്ദ്ര പരിസ്ഥിതി മന്ത്രി ശ്രീ ഭൂപേന്ദര്‍ യാദവിന്റെ ട്വീറ്റുകളുടെ പരമ്പരയ്ക്ക് മറുപടിയായി പ്രധാനമന്ത്രി പറഞ്ഞു: ''നാല് ഇന്ത്യന്‍ സൈറ്റുകള്‍ക്ക് റാംസര്‍ അംഗീകാരം ലഭിക്കുന്നത് നമുക്ക് അഭിമാനകരമാണ്. പ്രകൃതിദത്ത ആവാസവ്യവസ്ഥകള്‍ സംരക്ഷിക്കുക, സസ്യ -ജന്തുജാലങ്ങളുടെ സംരക്ഷണത്തിനായി പ്രവര്‍ത്തിക്കുക, കൂടുതൽ പച്ചപ്പുള്ള ഒരു ഭൂമിയെ നിർമ്മിക്കുക തുടങ്ങിയ ഇന്ത്യയുടെ നൂറ്റാണ്ടുകള്‍ പഴക്കമുള്ള ധാര്‍മ്മികത ഇത് ഒരിക്കല്‍ കൂടി പ്രകടമാക്കുന്നു''.
പ്രധാനമന്ത്രിയും അഫ്ഗാന്‍ പ്രസിഡന്റും ആശംസകള്‍ പങ്കുവച്ചു

ഇന്ന് രാവിലെ പ്രധാനമന്ത്രി ശ്രീ നരേന്ദ്രമോദി അഫ്ഗാനിസ്ഥാൻ പ്രസിഡന്റ് അഷറഫ് ഗനിയുമായി ടെലിഫോണില്‍ സംസാരിച്ചു. ഇരുനേതാക്കളും നവറോസ് ആശംസകള്‍ പങ്കുവയ്ക്കുകയും ഈ ഉത്സവം രണ്ടു രാജ്യങ്ങളും തമ്മിലുള്ള പങ്കാളിത്ത പൈതൃകത്തിന്റെയും സാംസ്‌ക്കാരിക ബന്ധത്തിന്റെയും പ്രതീകമാണെന്ന് ചൂണ്ടിക്കാട്ടുകയും ചെയ്തു. തങ്ങളുടെ മേഖലയില്‍ ഉരുത്തിരിഞ്ഞുവരുന്ന സാഹചര്യത്തെക്കുറിച്ച് പ്രത്യേകിച്ച് കോവിഡ്-19 മഹാമാരിയുടെ പശ്ചാത്തലത്തിലുള്ളതിനെക്കുറിച്ച് ഇരു നേതാക്കളും ചര്‍ച്ചചെയ്യുകയും സഹകരണം വര്‍ദ്ധിപ്പിക്കുന്നതിനുള്ള അവരുടെ പ്രതിജ്ഞാബദ്ധത ആവര്‍ത്തിക്കുകയും ചെയ്തു.
ശാസ്ത്ര സാങ്കേതിക മേഖലയുടെ പ്രോല്‍സാഹനത്തിനായി അടല്‍ ഇന്നവേഷന്‍ മിഷന്‍ ഇന്ത്യയും ഫണ്ട് ‘ടാലന്റ് ആന്‍ഡ് സക്‌സസ്’ റഷ്യയും തമ്മിലുള്ള ധാരണാപത്രം

ശാസ്ത്ര സാങ്കേതിക മേഖലയുടെ പ്രോല്‍സാഹനത്തിനും വിദ്യാര്‍ഥികളുടെയും അധ്യാപകരുടെയും ഗവേഷകരുടെയും വിനിമയത്തിലൂടെ സംയുക്ത പ്രവര്‍ത്തനത്തിനു ശക്തമായ അടിത്തറ തീര്‍ക്കുന്നതിനും അടല്‍ ഇന്നവേഷന്‍ മിഷന്‍ ഇന്ത്യയും ഫണ്ട് 'ടാലന്റ് ആന്‍ഡ് സക്‌സസ്' റഷ്യയും തമ്മില്‍ ഒപ്പുവച്ച ധാരണാപത്രത്തെക്കുറിച്ചു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം മുമ്പാകെ വിശദീകരിക്കപ്പെട്ടു. നേട്ടങ്ങള്‍: ധാരണാപത്രം ശാസ്ത്ര-സാങ്കേതികവിദ്യ പ്രോല്‍സാഹിപ്പിക്കുന്നതിനും വിദ്യാര്‍ഥികളുടെയും അധ്യാപകരുടെയും ഗവേഷകരുടെയും വിനിമയത്തിലൂടെ ഇന്ത്യ-റഷ്യ സംയുക്ത പ്രവര്‍ത്തനത്തിനു ശക്തമായ അടിത്തറ തീര്‍ക്കുന്നതിനും സഹായകമാകും. പ്രധാന ഫലം: ഇരു രാജ്യങ്ങളിലെയും സ്‌കൂളുകള്‍, സര്‍വകലാശാലകള്‍, സാംസ്‌കാരിക സ്ഥാപനങ്ങള്‍, ശാസ്ത്ര-സാങ്കേതിക രംഗം, സ്‌പെഷലൈസ് ചെയ്ത വിദ്യാഭ്യാസ സ്ഥാപനങ്ങള്‍, ഹൈടെക് കമ്പനികള്‍, സ്റ്റാര്‍ട്ടപ്പുകള്‍, നവീനാശയ കേന്ദ്രങ്ങള്‍ എന്നിവയുമായി ബന്ധം സ്ഥാപിക്കുന്നതിനു ധാരണാപത്രം സൗകര്യമൊരുക്കും. ശാസ്ത്രസംബന്ധിയായ പുതിയ അറിവ് പ്രോല്‍സാഹിപ്പിക്കുന്നതിനും ബൗദ്ധിക സ്വത്ത് സൃഷ്ടിക്കുന്നതിനും നവീകരണത്തിനും ഉല്‍പന്നങ്ങള്‍ വികസിപ്പിക്കുന്നതിനും ഇരു രാജ്യങ്ങള്‍ക്കും സഹായകമാകും. പശ്ചാത്തലം: 2015 ഡിസംബര്‍ 23, 24 തീയതികളില്‍ പ്രധാനമന്ത്രി സോച്ചി സിറിയസ് എജ്യുക്കേഷന്‍ സെന്റര്‍ സന്ദര്‍ശിച്ച വേളയിലാണ് ഇന്ത്യന്‍ വിദ്യാര്‍ഥികള്‍ക്കൊപ്പം പഠനത്തില്‍ ഏര്‍പ്പെടുന്നതിനായി റഷ്യന്‍ വിദ്യാര്‍ഥികളെ ക്ഷണിക്കുന്നതിനുള്ള നിര്‍ദേശം ഉണ്ടായത്. 2018 ഒക്ടോബര്‍ ആദ്യവാരം റഷ്യന്‍ ഫെഡറേഷന്‍ പ്രസിഡന്റ് ശ്രീ. വ്‌ളാദിമിര്‍ പുടിന്‍ നടത്തിയ ഇന്ത്യാ സന്ദര്‍ശനത്തിനു മുന്നോടിയായി, പത്തു റഷ്യന്‍ വിദ്യാര്‍ഥികള്‍ അടല്‍ ടിങ്കറിങ് ലാബ് സ്‌കൂളുകളില്‍ പഠിക്കുന്ന പത്ത് ഇന്ത്യന്‍ വിദ്യാര്‍ഥികള്‍ക്കൊപ്പം ചേര്‍ന്നു പഠിക്കാനായി എത്തുകയും അവര്‍ 2018 ഒക്ടോബര്‍ ഒന്നു മുതല്‍ നാലുവരെ ഐ.ഐ.ടി. ഡെല്‍ഹിയില്‍ നടന്ന ഇന്നവേഷന്‍ ബൂട്ട് ക്യാംപില്‍ പങ്കെടുക്കുകയും ചെയ്തു. ആരോഗ്യസംരക്ഷണം, ബഹിരാകാശ സാങ്കേതികവിദ്യ, മാലിന്യമുക്ത സാങ്കേതികവിദ്യ, കാര്‍ഷിക സാങ്കേതിക വിദ്യ, സ്മാര്‍ട്ട് മൊബിലിറ്റി എന്നീ അഞ്ചു മേഖലകളില്‍ പുതിയ മാതൃകകള്‍ രൂപീകരിക്കുന്നതിനായുള്ള നവീന ആശയങ്ങളെ സംബന്ധിച്ചു വിദ്യാര്‍ഥികള്‍ പഠിച്ചു. തങ്ങള്‍ ഉണ്ടാക്കിയ മാതൃകകള്‍ അവര്‍ പ്രധാനമന്ത്രി ശ്രീ. നരേന്ദ്ര മോദി, റഷ്യന്‍ പ്രസിഡന്റ് ശ്രീ. വ്‌ളാദിമിര്‍ പുടിന്‍ എന്നിവര്‍ക്കു മുമ്പില്‍ 2018 ഒക്ടോബര്‍ അഞ്ചിനു പ്രദര്‍ശിപ്പിക്കുകയും ചെയ്തിരുന്നു. ഈ ധാരണാപത്രത്തിലൂടെ ഉദ്ദേശിക്കുന്നത് അടല്‍ ഇന്നവേഷന്‍ മിഷന്‍ ഇന്ത്യയും ഫണ്ട് 'ടാലന്റ് ആന്‍ഡ് സക്‌സസസ്' റഷ്യയും ചേര്‍ന്നുള്ള പ്രവര്‍ത്തനം മുന്നോട്ടു കൊണ്ടുപോവുകയാണ്.
ലക്‌നൗവിലെ കൃഷി കുംഭ് പ്രധാനമന്ത്രി വീഡിയോ കോണ്‍ഫറന്‍സിലൂടെ അഭിസംബോധന ചെയ്തു

പ്രധാനമന്ത്രി ശ്രീ. നരേന്ദ്ര മോദി ഇന്ന് ലക്‌നൗവിലെ കൃഷി കുംഭിനെ വീഡിയോ കോണ്‍ഫറന്‍സിലൂടെ അഭിസംബോധന ചെയ്തു. പുതിയ സാങ്കേതികവിദ്യ സ്വായത്തമാക്കുന്നതിനും, കാര്‍ഷിക മേഖലയില്‍ മെച്ചപ്പെട്ട അവസരങ്ങള്‍ സൃഷ്ടിക്കുന്നതിനും കര്‍ഷകരുടെ ഈ സമ്മേളനം വഴിയൊരുക്കുമെന്ന് പ്രധാനമന്ത്രി വിശ്വാസം പ്രകടിപ്പിച്ചു. ഭക്ഷ്യ ധാന്യങ്ങളുടെ സംഭരണം ഗണ്യമായി വര്‍ദ്ധിപ്പിക്കുന്നതിന് ഉത്തര്‍പ്രദേശ് ഗവണ്‍മെന്റ് കൈക്കൊണ്ട ശ്രമങ്ങളെ പ്രധാനമന്ത്രി അഭിനന്ദിച്ചു. രാജ്യത്തെ മുന്നോട്ട് നയിക്കുന്നവരാണ് കര്‍ഷകരെന്ന് അദ്ദേഹം ഊന്നിപ്പറഞ്ഞു. 2022 ഓടെ കര്‍ഷകരുടെ വരുമാനം ഇരട്ടിയാക്കാനുള്ള കേന്ദ്ര ഗവണ്‍മെന്റിന്റെ പ്രതിബദ്ധത അദ്ദേഹം ആവര്‍ത്തിച്ച് വ്യക്തമാക്കി. വിത്ത്, വളം മുതലായവയുടെ വിലകുറയ്ക്കാനും കൃഷിക്കാരുടെ ലാഭം വര്‍ദ്ധിപ്പിക്കാനും കേന്ദ്ര ഗവണ്‍മെന്റ് കൈക്കൊണ്ടു വരുന്ന നിരവധി നടപടികള്‍ ഇത്തരത്തില്‍ അദ്ദേഹം പരാമര്‍ശിച്ചു. സമീപ ഭാവിയില്‍ തന്നെ വന്‍തോതില്‍ സൗരോര്‍ജ്ജ പമ്പുകള്‍ രാജ്യത്തെമ്പാടുമുള്ള കൃഷി ഇടങ്ങളില്‍ സ്ഥാപിക്കുമെന്ന് അദ്ദേഹം പറഞ്ഞു. ശാസ്ത്രത്തിന്റെ പ്രയോജനങ്ങള്‍ കര്‍ഷകര്‍ക്ക് ലഭ്യമാക്കുന്നതിനായി ശ്രമിച്ച് വരികയാണെന്ന് അദ്ദേഹം പറഞ്ഞു. വാരാണസിയില്‍ സ്ഥാപിക്കാന്‍ പോകുന്ന നെല്ല് ഗവേഷണ കേന്ദ്രം ഈ ദിശയിലുള്ള ചുവട് വയ്പ്പാണെന്ന് അദ്ദേഹം പറഞ്ഞു. കാര്‍ഷികവൃത്തിയില്‍ മൂല്യവര്‍ദ്ധനയുടെ പ്രാധാന്യത്തെക്കുറിച്ചും പ്രധാനമന്ത്രി സംസാരിച്ചു. ഭക്ഷസംസ്‌ക്കരണ മേഖലയില്‍ കൈക്കൊണ്ട് വരുന്ന നടപടികള്‍ അദ്ദേഹം പരാമര്‍ശിച്ചു. ഹരിത വിപ്ലവത്തിന് ശേഷം പാല്‍ ഉല്‍പ്പാദനം, തേന്‍ ഉല്‍പ്പാദനം, കോഴി, മത്സ്യം വളര്‍ത്തല്‍ എന്നിവയ്ക്കാണ് ഇപ്പോള്‍ ഊന്നല്‍ നല്‍കിയിട്ടുള്ളതെന്ന് അദ്ദേഹം പറഞ്ഞു. ജല വിഭവങ്ങളുടെ നീതി പൂര്‍വ്വകമായ വിനിയോഗം, സംഭരണത്തിന് മികച്ച സാങ്കേതികവിദ്യ, കൃഷിയില്‍ ആധുനിക സാങ്കേതികവിദ്യയുടെ ഉപയോഗം മുതലായ വിഷയങ്ങളെക്കുറിച്ച് കൃഷി കുംഭില്‍ ചര്‍ച്ച ചെയ്യണമെന്ന് പ്രധാനമന്ത്രി ആവശ്യപ്പെട്ടു. വിളകളുടെ കച്ചിക്കുറ്റി കത്തിച്ച് കളയുന്നത് ഒഴിവാക്കാന്‍ കര്‍ഷകരെ സഹായിക്കുന്ന നൂതന സാങ്കേതികവിദ്യകള്‍ ഉരിത്തിരിയേണ്ടതിന്റെ പ്രാധാന്യവും അദ്ദേഹം ഊന്നിപ്പറഞ്ഞു.
2017 ജനുവരി മുതല്‍ കുടിശ്ശികയായുള്ള രണ്ടു ശതമാനം ക്ഷാമബത്ത നല്‍കുന്നതിനു മന്ത്രിസഭ അനുമതി നല്‍കി

കേന്ദ്ര ഗവണ്‍മെന്റ് ജീവനക്കാര്‍ക്കും പെന്‍ഷന്‍കാര്‍ക്കും 2017 ജനുവരി മുതല്‍ മുന്‍കാലപ്രാബല്യത്തോടെ യഥാക്രമം രണ്ടു ശതമാനം ക്ഷാമബത്തയും ക്ഷാമാശ്വാസവും നല്‍കുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അനുമതി നല്‍കി. വിലക്കയറ്റത്തില്‍നിന്ന് ആശ്വാസം പകരുന്നതിനായാണ് അടിസ്ഥാനശമ്പളത്തിന്റെയും പെന്‍ഷന്റെയും രണ്ടു ശതമാനമെന്ന നിലവിലുള്ള നിരക്കില്‍നിന്ന് രണ്ടു ശതമാനംകൂടി ഉയര്‍ത്തിയത്. ഏഴാം കേന്ദ്ര ശമ്പള കമ്മീഷന്റെ നിര്‍ദേശങ്ങള്‍ പ്രകാരം രൂപീകരിച്ച ഫോര്‍മുലയ്ക്ക് അനുസൃതമായാണു വര്‍ധന. ക്ഷാമബത്തയും ക്ഷാമാശ്വാസവും വര്‍ധിപ്പിച്ചതു നിമിത്തം ഗവണ്‍മെന്റിന് പ്രതിവര്‍ഷം 5,857.28 കോടി രൂപ അധികച്ചെലവു വരും. 2017-18 സാമ്പത്തിക വര്‍ഷത്തില്‍ (2017 ജനുവരി മുതല്‍ 2018 ഫെബ്രുവരി വരെയുള്ള 14 മാസം) 6,833.50 കോടി രൂപയാണ് അധികമായി വേണ്ടിവരിക. ആനുകൂല്യം വര്‍ധിപ്പിച്ചത് 48.85 ലക്ഷം കേന്ദ്ര ഗവണ്‍മെന്റ് ജീവനക്കാര്‍ക്കും 55.51 ലക്ഷം പെന്‍ഷന്‍കാര്‍ക്കും ഗുണകരമാകും.
ഒഡീഷ മുഖ്യമന്ത്രിയുമായി പ്രധാനമന്ത്രി ചുഴലിക്കാറ്റ് സാഹചര്യം ചർച്ച ചെയ്തു

പ്രധാനമന്ത്രി ശ്രീ നരേന്ദ്ര മോദി ഒഡീഷയുടെ ചില ഭാഗങ്ങളിലെ ചുഴലിക്കാറ്റ് സാഹചര്യം മുഖ്യമന്ത്രി ശ്രീ നവീൻ പട്നയിക്കുമായി ചർച്ച ചെയ്തു. ഒരു ട്വീറ്റിൽ പ്രധാനമന്ത്രി പറഞ്ഞു; "ഒഡീഷയുടെ ചില ഭാഗങ്ങളിലെ ചുഴലിക്കാറ്റ് സാഹചര്യം മുഖ്യമന്ത്രി നവീൻ ജിയുമായി ചർച്ച ചെയ്തു. ഈ പ്രതികൂല സാഹചര്യത്തെ മറികടക്കാൻ സാധ്യമായ എല്ലാ പിന്തുണയും കേന്ദ്രം ഉറപ്പ് നൽകുന്നു. എല്ലാവരുടെയും സുരക്ഷയ്ക്കും ക്ഷേമത്തിനും വേണ്ടി പ്രാർത്ഥിക്കുന്നു."
ധനു യാത്ര ആരംഭിക്കവെ പ്രധാനമന്ത്രി എല്ലാവരേയും അഭിവാദ്യം ചെയ്യുന്നു

ധനു യാത്ര ആരംഭിക്കവെ പ്രധാനമന്ത്രി ശ്രീ നരേന്ദ്ര മോദി എല്ലാവർക്കും ആശംസകൾ നേർന്നു. ഊർജ്ജസ്വലമായ ധനു യാത്ര ഒഡീഷയുടെ സംസ്കാരവുമായി ബന്ധപ്പെട്ടിരിക്കുന്നു. പ്രധാനമന്ത്രി ട്വീറ്റ് ചെയ്തു "ഊർജ്ജസ്വലമായ ധനു യാത്ര ഒഡീഷയുടെ സംസ്‌കാരവുമായി ബന്ധപ്പെട്ടിരിക്കുന്നു. ഈ യാത്ര ആരംഭിക്കുമ്പോൾ, എല്ലാവർക്കും എന്റെ ആശംസകൾ. ഈ യാത്ര നമ്മുടെ സമൂഹത്തിൽ ഐക്യത്തിന്റെയും സന്തോഷത്തിന്റെയും ചൈതന്യം വർദ്ധിപ്പിക്കട്ടെ." –ND–
ഇന്ത്യാ-ലക്‌സംബര്‍ഗ് വെര്‍ച്ച്വല്‍ ഉച്ചകോടിയിലെ പ്രധാനമന്ത്രിയുടെ ആമുഖ പ്രസംഗത്തിന്റെ മലയാളം പരിഭാഷ

ബഹുമാന്യരെ, നമസ്‌ക്കാരം കോവിഡ്-19 മഹാമാരി മൂലം ലക്‌സംബര്‍ഗിനുണ്ടായ ദുഃഖകരമായ നഷ്ടങ്ങളില്‍ ഇന്ത്യയിലെ 1.3 ബില്യണ്‍ ജനങ്ങള്‍ക്കുവേണ്ടി ആദ്യമായി ഞാന്‍ എന്റ അഗാധമായ സഹാനുഭൂതി രേഖപ്പെടുത്തട്ടെ. ഈ വേദനാജനകമായ സമയത്തുള്ള താങ്കളുടെ കഴിവുറ്റ നേതൃത്വത്തെ ഞാന്‍ അഭിനന്ദിക്കുകയും ചെയ്യുന്നു. എക്‌സലന്‍സി, എന്റെ വീക്ഷണത്തില്‍ ഇന്നത്തെ വെര്‍ച്ച്വല്‍ യോഗത്തിന് വലിയ പ്രാധാന്യമുണ്ട്. വിവിധ വേദികളില്‍ വച്ച് നമ്മള്‍ പരസ്പരം കൂടിക്കാഴ്ച നടത്തുന്നുണ്ടെങ്കിലും ഇത് ഇന്ത്യയും ലക്‌സംബര്‍ഗും തമ്മില്‍ കഴിഞ്ഞ രണ്ടു പതിറ്റാണ്ടുകള്‍ക്കിടയില്‍ നടക്കുന്ന ആദ്യത്തെ ഔപചാരിക ഉച്ചകോടിയാണ്. ഇന്ന് കോവിഡ്-19 മഹാമാരി നേതൃത്വം നല്‍കിയ സാമ്പത്തിക ആരോഗ്യ വെല്ലുവിളികള്‍ക്കെതിരെ ലോകം പോരടിക്കുമ്പോള്‍ ഈ രണ്ടു വെല്ലുവിളികളില്‍ നിന്നും ഇരു രാജ്യങ്ങള്‍ക്കും കരകയറാന്‍ ഇന്ത്യയും ലക്‌സംബര്‍ഗും തമ്മിലുള്ള പങ്കാളിത്തം വളരെയധികം ഉപയോഗപ്രദമായിരിക്കും. ജനാധിപത്യം, നിയമവാഴ്ച, സ്വാതന്ത്ര്യം എന്നീ പങ്കാളിത്ത ആശയങ്ങള്‍ നമ്മുടെ ബന്ധങ്ങളേയും പരസ്പരസഹകരണത്തേയും ശക്തിപ്പെടുത്തിയിട്ടുണ്ട്. ഇന്ത്യയും ലക്‌സംബര്‍ഗും തമ്മിലുള്ള സാമ്പത്തിക വിനിമയം വര്‍ദ്ധിപ്പിക്കുന്നതിനുള്ള വലിയ ശേഷിയുമുണ്ട്. ഇപ്പോള്‍, ഉരുക്ക്, സാമ്പത്തിക സാങ്കേതികവിദ്യ, ഡിജിറ്റല്‍ ഡൊമെയിന്‍ എന്നീ മേഖലകളില്‍ നമ്മള്‍ക്ക് നല്ല സഹകരമുണ്ട്, എന്നാല്‍ ഇവയെ കൂടുതല്‍ മുന്നോട്ടുകൊണ്ടുപോകുന്നതിന് അതിയായ കാര്യശേഷിയുമുണ്ട്. ഏതാനും ദിവസങ്ങള്‍ക്ക് മുമ്പ് നമ്മുടെ ബഹിരാകാശ ഏജന്‍സി ലക്‌സംബര്‍ഗിന്റെ നാലു ഉപഗ്രഹങ്ങള്‍ വിക്ഷേപിച്ചതില്‍ ഞാന്‍ സന്തോഷവാനാണ്. ബഹിരാകാശമേഖലയിലും നമുക്ക് നമ്മുടെ പരസ്പരവിനിമയം കുടുതല്‍ മെച്ചപ്പെടുത്താനാകും. അന്താരാഷ്ട്ര സൗരോര്‍ജ്ജ കൂട്ടായ്മയില്‍-ഐ.എസ്.എയില്‍ ചേരുന്നതിനുള്ള ലസംബര്‍ഗിന്റെ പ്രഖ്യാപനത്തെ നമ്മള്‍ സ്വാഗതം ചെയ്യുന്നു. ദുരന്തപ്രതിരോധ പശ്ചാത്തല സൗകര്യ കൂട്ടായ്മയില്‍ ചേരാനും ഞങ്ങള്‍ നിങ്ങളെ ക്ഷണിക്കുന്നു. ഹിസ് റോയല്‍ ഹൈനസ് ദി ഗ്രാന്റ് ഡ്യൂക്കിന്റെ ഈ വര്‍ഷം ഏപ്രിലിലെ ഇന്ത്യാ സന്ദര്‍ശനം കോവിഡ്-19 മൂലം മാറ്റിവച്ചിരുന്നു. വളരെ വേഗം തന്നെ അദ്ദേഹത്തെ ഇന്ത്യയിലേക്ക് ക്ഷണിക്കാനാണ് ഞങ്ങള്‍ ആഗ്രഹിക്കുന്നത്. താങ്കളും എത്രയൂം വേഗം ഇന്ത്യ സന്ദര്‍ശിക്കണമെന്നും ഞാന്‍ ആഗ്രഹിക്കുന്നു. എക്‌സലന്‍സി, ഇനി ഞാന്‍ താങ്കളെ ആമുഖ പ്രസംഗത്തിനായി ക്ഷണിക്കുന്നു. ബാദ്ധ്യതാനിരാകരണം: ഇത് പ്രധാനമന്ത്രിയുടെ പ്രസംഗത്തിന്റെ ഏകദേശ പരിഭാഷയാണ്. യഥാര്‍ത്ഥ പ്രസംഗം ഹിന്ദിയിലായിരുന്നു നടത്തിയത്
ഇന്റര്‍ബാങ്കിങ് ലോക്കല്‍ കറന്‍സി ക്രെഡിറ്റ് ലൈന്‍ കരാറും ബാങ്കുകള്‍ക്കിടയിലുള്ള സഹകരണത്തിനായുള്ള ബ്രിക്‌സ് സഹകരണ പദ്ധതി പ്രകാരമുള്ള എഡിം ബാങ്കിന്റെ ക്രെഡിറ്റ് റേറ്റിങ് സംബന്ധിച്ച സഹകരണത്തിനുള്ള ധാരണയും ഒപ്പിടുന്നതിനു മന്ത്രിസഭ അനുമതി നല്‍കി

ഇന്റര്‍ബാങ്കിങ് ലോക്കല്‍ കറന്‍സി ക്രെഡിറ്റ് ലൈന്‍ കരാറും ബാങ്കുകള്‍ക്കിടയിലുള്ള സഹകരണത്തിനായുള്ള ബ്രിക്‌സ് സഹകരണ പദ്ധതി പ്രകാരം എഡിം ബാങ്കിന്റെ ക്രെഡിറ്റ് റേറ്റിങ് സംബന്ധിച്ച സഹകരണത്തിനുള്ള ധാരണയും ഒപ്പിടുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അനുമതി നല്‍കി. രണ്ടു കരാറുകളും ധാരണാപത്രങ്ങളും സംബന്ധിച്ചു ചര്‍ച്ചകള്‍ നടത്താനും ആവശ്യമെങ്കില്‍ ചട്ടക്കൂടിന് അനുസൃതമായി കരാറില്‍ ഒപ്പുവെക്കുന്നതിനും തീരുമാനങ്ങള്‍ കൈക്കൊള്ളുന്നതിനും എക്‌സിം ബാങ്ക് ഡയറക്ടര്‍ബോര്‍ഡിനെ ചുമതലപ്പെടുത്തി. പരസ്പര താല്‍പര്യമുള്ള മേഖലകളിലെ ബഹുകക്ഷി ബന്ധത്തെ പ്രോത്സാഹിപ്പിക്കുന്നതിനും ബ്രിക്‌സ് രാഷ്ട്രങ്ങള്‍ക്കിടയിലുള്ള രാഷ്ട്രീയ, സാമ്പത്തിക ബന്ധങ്ങളുടെ ആഴം വര്‍ധിപ്പിക്കുന്നതിനും സഹായകമായിരിക്കും കരാറുകള്‍. കരാര്‍ ഒപ്പുവെക്കപ്പെടുന്നതോടെ എക്‌സിം ബാങ്ക് മറ്റു വന്‍കിട വികസന സാമ്പത്തിക സ്ഥാപനങ്ങളെപ്പോലെ രാജ്യാന്തര സാന്നിധ്യമായി മാറും. ഭാവിയില്‍ ഉഭയകക്ഷി കരാറുകളില്‍ ഒപ്പിടുന്നതിനു ബാങ്കിനു സഹായകമാകുകയും ചെയ്യും.
പ്രധാനമന്ത്രിയുടെ ദുരിതാശ്വാസ നിധിയിലേക്ക് സംഭാവന നൽകി

പ്രധാനമന്ത്രിയുടെ ദേശീയ ദുരിതാശ്വാസനിധിയിലേക്ക് ദൈനിക് ജാഗരൺ ദിനപ്പത്രത്തിന്റെ എഡിറ്റർ ഇൻ ചീഫും ചീഫ് എക്‌സിക്യൂട്ടീവ് ഓഫീസറുമായ ശ്രീ. സഞ്ജയ് ഗുപ്ത 1.57 കോടിരൂപ സംഭാവന നൽകി. പ്രധാനമന്ത്രിയെ സന്ദർശിച്ച അദ്ദേഹം ഈ തുകക്കുള്ള രണ്ട് ഡിമാന്റ് ഡ്രാഫ്റ്റുകൾ കൈമാറി.
എണ്ണ വാതക രംഗത്ത് ഇന്ത്യാ ബെലാറസ് ധാരണാപത്രം

എണ്ണ വാതക രംഗത്ത് ഇന്ത്യയും ബെലാറസും തമ്മില്‍ ഒപ്പുവച്ച ധാരണാപത്രത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം മുന്‍കാല പ്രാബല്യത്തോടെ അംഗീകാരം നല്‍കി. ബെലാറസ് പ്രസിഡന്റ് ഇന്ത്യ സന്ദര്‍ശിച്ച വേളയില്‍ ഈ മാസം 12 നാണ് ധാരണാപത്രം ഒപ്പുവച്ചത്. ഇന്ത്യയും ബെലാറസും തമ്മിലുള്ള ഉഭയകക്ഷി ബന്ധം പരിപോഷിപ്പിക്കുന്നതിന് പുറമെ, എണ്ണ പ്രകൃതിവാതക രംഗത്ത് ഇരു രാജ്യങ്ങളും തമ്മിലുള്ള സാമ്പത്തിക, വാണിജ്യ സഹകരണം വര്‍ദ്ധിക്കാനും ലക്ഷ്യമിട്ടിട്ടുള്ളതാണ് ധാരണാപത്രം. ഇത് പ്രകാരം ഇന്ത്യയില്‍ പാകമായ എണ്ണ പാടങ്ങള്‍ വികസിപ്പിക്കുക, എണ്ണ പര്യവേഷണം വര്‍ദ്ധിപ്പിക്കുക, സാങ്കേതിക കൈമാറ്റം, ശേഷി വികസനം തുടങ്ങിയ മേഖലകളില്‍ സഹകരണം യാഥാര്‍ത്ഥ്യമാക്കാന്‍ ഇരു കൂട്ടരും യത്‌നിക്കും. ഒപ്പിട്ട തീയതി മുതല്‍ മൂന്ന് വര്‍ഷമാണ് ധാരണാപത്രത്തിന്റെ കാലാവധി.
ശ്രീശൈലം ജലവൈദ്യുത നിലയത്തിലെ തീപിടുത്തത്തിലുണ്ടായ ജീവഹാനിയില്‍ പ്രധാനമന്ത്രി ദുഃഖം രേഖപ്പെടുത്തി

ശ്രീശൈലം ജലവൈദ്യുത നിലയത്തിലെ തീപിടുത്തം മൂലമുണ്ടായ ജീവഹാനിയിൽ പ്രധാനമന്ത്രി ശ്രീ നരേന്ദ്രമോദി ദുഃഖം രേഖപ്പെടുത്തി. ”ശ്രീശൈലം ജലവൈദ്യത നിലയത്തിലെ തീപിടുത്തം തീർത്തും ദൗര്‍ഭാഗ്യകരമാണ്. മരണത്താൽ അനാഥമായ കുടുംബങ്ങൾക്കൊപ്പമാണ് എന്റെ മനസ്. പരുക്കേറ്റവര്‍ എത്രയും വേഗം സുഖംപ്രാപിക്കുമെന്ന് ഞാന്‍ പ്രതീക്ഷിക്കുന്നു.” പ്രധാനമന്ത്രി പറഞ്ഞു.